কাশ্মীরের পুলওয়ামায় সিআরপিএফ জওয়ানদের কনভয়ে আত্মঘাতী গাড়ি বোমা বিস্ফোরণে শহিদ হয়েছেন ৪৪ জন সেনা জওয়ান। সোশ্যাল মিডিয়ায় ঘটনার তীব্র নিন্দা করে ও জওয়ানদের পরিবারকে সমবেদনা জানিয়ে বহু মানুষ বিভিন্ন পোস্ট করেছেন। গায়ক সোনু নিগমও ফেসবুকে ঘটনার ব্যঙ্গ করে একটি ভিডিও পোস্ট করেন। 
ভিডিও-য় সোনু বলেন, ‘‘কেন এত শোকপ্রকাশ করছেন? এত দুঃখের কী আছে? মাত্র কয়েকজন সিআরপিএফ জওয়ানই তো মারা গিয়েছেন!’’ বদলা নেওয়ার প্রসঙ্গ তিনি আরএসএস, বিজেপি, হিন্দুত্ববাদীদের উপরে ছেড়ে দিতে বলেন।
 

দেশের সেকুলারদের ব্যঙ্গ করে তিনি বলেন, ‘‘আপনারা বরং সেকুলারদের মতো বলুন, ভারত তেরে টুকরে হোঙ্গে। আফজল হাম শরমিন্দা হ্যায়।’’
এখানেই শেষ নয়, সোনু ভিডিওটি শেষ করার আগে বলেন, ‘‘বন্দে মাতরম বা নমস্তে বলা যাবে না। বলুন লাল সেলাম।’’ 
সোনু এই ভিডিও ফেসবুকে পোস্ট করতেই মুহূর্তে তা ভাইরাল হয়।